Staproetes in Knysna-bos tydelik gesluit weens reën | Netwerk24
Staproetes in Knysna-bos tydelik gesluit weens reën
Deur Jackie Kruger 23 April 2019 16:43
Staproetes by Diepwalle en Harkerville in die Knysna-gebied van die Tuinroete Nasionale Park in die Suid-Kaap is Dinsdag tydelik gesluit as ’n voorsorgmaatreël weens reëntoestande.
Stappers in die Knysna-bos. Foto: Theunis Schutte
Die staproetes sal ná die reën weer oopgestel word, sê Sanparke in ’n verklaring.
Volgens Megan Taplin, bestuurder van die Knysna-gebied in die park, is dit wonderlik om te sien hoe riviere oorloop. “Die roetes sal tydelik gesluit word om stappers te beskerm wat die staproetes in Diepwalle en Harkerville gebruik. Dit sluit die wêreldbekende Outeniqua-staproete in. Ons monitor die situasie.”
Die afgelope naweek is 30 mm reën by Diepwalle gemeet en nog 30 mm verlede naweek.
In die Harkerville-bos, tussen Knysna en Plettenbergbaai, is 20,5 mm reën van Maandag tot Dinsdagoggend gemeet. Rondom die Knysna-riviermonding is 47 mm reën van verlede Maandag tot Dinsdagoggend gemeet.
By die Storms River Village by Stormsrivier in die Tsitsikamma-gebied van die park het 40 mm reën die afgelope naweek geval, volgens Eugenia Mkhatshwa, ’n senior veldwagter. Geen staproetes is gesluit nie en die situasie word gemonitor.
In die Wildernis-gebied van die park is geen staproetes gesluit nie.
“Volgens Jonathan Britton, mariene veldwagter vir die Wildernis-gebied van die park, het daar in die laaste 24 uur 19,6 mm reën in die boonste opvangsgebied van die Touwrivier geval, 15,6 mm in Bergplaas, 15,6 mm in Corneliskop en 10,4 mm in Farleigh,” sê Nandi Mgwadlamba, ’n woordvoerder van Sanparke, by navraag.
Volgens haar het Britton bevestig voorbereidings is getref indien dit nodig sou wees om die Swartvlei- en Touwriviermond oop te maak.
Dinsdag was die watervlak van die Swartvlei-mond in die Sedgefield-gebied 1,53 m, en dié van die Touwriviermond 1,65 m.
*Elders in die Suid-Kaap het dit Dinsdag ook goed gereën. Volgens die Facebook-groep Reënval in SA het dit teen Dinsdagoggend om 08:00 in Fraaiuitsig in Klein-Brakrivier 10 mm gereën, en 3 mm in Heatherlands in George, wat die totaal vir April in dié gebied op 38,5 mm te staan bring.
Meer oor: Staproetes | Reën
Beaufort-Wes juig oor reën